बिहार की राजधानी पटना के गांधी मैदान में इमारत शरिया और ऑल इंडिया मुस्लिम पर्सनल लॉ बोर्ड (एआईएमपीएलबी) ने संयुक्त रूप से इस्लाम और राष्ट्र को खतरे में बताते हुए सड़क पर उतरने का ऐलान किया है. रविवार को गांधी मैदान में इस रैली में लाखों मुसलमानों के पहुंचने की उम्मीद जताई गई है. इस रैली को ‘दीन (धर्म) बचाओ, देश बचाओ’ नाम दिया गया है. हालिया वर्षों में शायद ऐसा पहली बार होने जा रहा है, जब लाखों की संख्या में मुसलमान दीन बचाने, देश बचाने के नाम पर सड़क पर होंगे. बता दें कि तीन तलाक को लेकर देश भर में प्रदर्शन करने के बाद एआईएमपीएलबी और इमारत शरिया देश में कानून व्यवस्था की स्थिति, संविधान और इस्लाम पर खतरे के मुद्दे पर काफी आक्रामक है और इसी को रैली में उठाने की तैयारी है.